**Gustave Joseph Deswazières** (født 14. oktober 1882 i Tourcoing i Frankrike, død 22. februar 1959 samme sted) var kinamisjonær og katolsk biskop av Beihai og apostolisk administrator Guangzhou i Kina.

Liv og virke
------------

### Misjonær, prest

Deswazières stammet fra en arbeiderfamilie. 

Han trådte inn som kandidat for det parisiske ytremisjonsselskap i 1900 og ble presteviet 23. september 1905. Samme år ble han den 22. november sendt til Kina for å virke i provinsen Guangdong. Etter en første språkopplæring i Guangzhou kom han i 1908 til Koongtsong. Denne perioden var en vanskelig tid i landet; det ble hjemsøkt av epidemier, oversvømmelser, nød og elendighet, og var preget av fremmedhat og plaget av geriljagrupper som kjempet mot hverandre. 

I 1913 ble han leder for et leprosarium i Sheklung (Shilong i Guangdong). Det var blitt grunnlagt i mai 1908 af pater Lambert Louis Conrardy, en venn av père Damien. Det ble approbert samme året av provinsregjeringen i Guangzhou som også bevilget noe støtte til driften. Men dette bortfalt ved utbruddet av borgerkrig i 1922. Fra da måtte leprakolonien med sine da 600 pasienter klare seg uten regjeringsstøtte. Pater Deswazières ble assistert av én kinesisk prest, fader André Tchao (1859-1925), og de kanadiske søstre av den uplettede unnfangelse av Outremont.

Misjonsbladet *Pèlerin* av 3. mars 1929, med Mgr. Deswazières og en kinesisk spedalsk.
### Biskop

I 1928 ble han utnevnt til apostolisk vikar av Beihai, og ble bispeviet 27. januar 1929, men han ble alvorlig syk og fikk innvilget sin avskjedssøknad etter kort tid, allerede i november 1928. Han vendte da tilbake til Frankrike, og begynte å virke ved St. Josefs kirke i Tourcoing.

I 1929 ble han beordret tilbake til Det fjerne østen, og ble superior for misjonsselskapets hus *Nazareth* i Hongkong. Etter ønske fra misjonsselskapets nye superior, fader Robert, foretok han i 1936 en kanonisk visitas av M.E.P.s kinesiske misjoner. Han skulle besøke Nanning og Guiyang, reiste så i mars 1937 opp Den blå elv og var blant annet innom stasjonene Chongqing og Sichuan, Shanghai og Pakhoi. Dette var i de tider da japanerne invaderte. 

Den 30. november var han medkonsekrator i Hongkong av Adolph John Paschang, apostolisk vikar av Kong Moon, som hadde biskop Francis Xavier Ford som hovedkonsekrator.

Han ble på nytt utnevnt til apostolisk vikar av Beihai (Pakhoi) i 1940, etter biskop Jean-Baptiste Pénicaud, som avgikk av helsegrunner. Han virket der i en vanskelig krigstid med mye plyndring. Bispebyen ble bombardert i 1943 og biskop Deswazières ble såret. Regionen ble gjenerobret fra japanerne tidlig i 1945. Deretter ble Chiang Kaisheks styrker angrepet av kommunistene som lød under Mao Zedong. 

I 1947 biskop Gustave-Joseph Deswazières administrator av erkebispedømmet Guangzhou (Kanton). Etter kommunistenes seier i 1949 og med svekket helse ble han utvisti 1950, og vendte tilbake til Frankrike. 

Han ankom Paris 15. juli 1950 og trakk seg tilbake til sin fødeby, Tourcoing.

I 1952 ble han dekorert av franske myndigheter med fortjenstordenen Légion d'honneur.

Episkopalgenealogi
------------------

Hans episkopalgenealogi er:

* Erkebiskop François de Bovet (1745–1838)
* Biskop Jacques-Léonard Pérocheau (1787–1861) \*bispeviet 1818
* Biskop Annet-Théophile Pinchon (1814-1891) \*1859
* Biskop Félix Biet (1838-1901) \*1878
* Biskop Célestin-Félix-Joseph Chouvellon (1540-1611) \*1891
* Erkebiskop Jean-Baptiste-Marie Budes de Guébriant (1849-1924) \*1910
* Biskop *Gustave-Joseph Deswazières* (1882-1959) \*1929

Referanser
----------

1. ↑   Catholic-Hierarchy.org, katolsk hierarki ID desw, www.catholic-hierarchy.org, besøkt 10. juni 2020[Hentet fra Wikidata]
2. ↑   oppført som Gustave Deswazières, irfa.paris[Hentet fra Wikidata]
3. ↑  Notice biographique MEP[*død lenke*]
4. ↑  Presteviet 1867, død 1914
5. ↑  *Annales des MEP*, 8.juli 1928[*død lenke*]
6. ↑  Det tok seg av 750 spedalske menn på *île Saint-Joseph* og 200 kvinner på *île Sainte-Marie*
7. ↑  François Tellings s.j. *Lambert Louis Conrardy au service des lépreux 1841-1914*, Namur, éd. Fidélité, 2004
8. ↑  www.catholic-hierarchy.org desw, lest 8. januar 2021

  



|  |  |  |
| --- | --- | --- |
| Forgjenger:**Auguste Gauthier (død 1928)** | **Apostolisk vikar av Beihai**(1628–1928) | Etterfølger:**Jean-Baptiste-Michel-Marie-Louis Pénicaud** |
| Forgjenger:**Jean-Baptiste-Michel-Marie-Louis Pénicaud** | **Apostolisk vikar og så biskop av Beihai**(1940–1959 (utvist 1950)) | Etterfølger:**Alessandro Cicero** |
| Forgjenger:**Antoine-Pierre-Jean Fourquet** | **Bispedømmeadministrator av erkebispedømmet Guangzhou**(1947–1950 (utvist 1950)) | Etterfølger: |

|  |  |
| --- | --- |
| Oppslagsverk/autoritetsdata | Catholic-Hierarchy
 |